LIT ปล่อยกู้ Project Backup Finance โครงการคลองส่งน้ำมูลค่า 296 ลบ.
LIT ปล่อยกู้ Project Backup Finance โครงการคลองส่งน้ำมูลค่า 296 ลบ.
21 ธ.ค. 2558

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า บริษัทได้ปล่อยสินเชื่อเพื่อสนับสนุนโครงการ (Project Backup Finance) ของโครงการคลองส่งน้ำ เป็นวงเงินที่ให้สินเชื่อสูงถึง 296 ล้านบาท จากมูลค่าการก่อสร้างตามสัญญา 388 ล้านบาท โดยจะให้สินเชื่อเป็นงวดๆตามปริมาณงานในแต่ละงวดของสัญญา เพื่อสนับสนุนงานก่อสร้างคลองส่งน้ำและคลองระบายน้ำพร้อมอาคารประกอบโครงการอ่างเก็บน้ำคลองหลวง จังหวัดชลบุรี ซึ่งเป็นการสร้างคลองส่งน้ำระยะทาง 30 กิโลเมตร เพื่อลำเลียงน้ำจากอ่างเก็บน้ำคลองหลวง คาดว่าการก่อสร้างจะใช้เวลาอีกประมาณ 10-12 เดือนจะแล้วเสร็จ
ภาพรวมในปี 58 พอร์ตสินเชื่อเพื่อสนับสนุนโครงการ (Project Backup Finance) เติบโตอย่างมีนัยสำคัญ ภายหลังจากรัฐบาลเร่งเบิกจ่ายงบลงทุน เพื่อกระตุ้นเศรษฐกิจ ส่งผลให้ความต้องการสินเชื่อของลูกค้าเอสเอ็มอี ที่เข้าไปร่วมประมูลงานภาครัฐเพิ่มมากขึ้น ซึ่งจะเห็นได้อย่างชัดเจนในปริมาณหนังสือค้ำประกันการเข้าประมูลของภาครัฐที่ LIT ออกให้แก่ลูกค้าคู่ค้าเพิ่มขึ้นมากสอดคล้องกับนโยบายของภาครัฐที่เปลี่ยนมาใช้การประมูลแบบ E-Bidding ทำให้ผู้ประกอบการเอสเอมอี มีโอกาสเข้าแข่งขันราคามากขึ้น จึงมั่นใจว่าปี 59 ที่กำลังจะมาถึงนี้ก็จะเป็นปีที่ดีอีกปีหนึ่งของ LIT ที่จะเติบโตไม่ต่ำกว่า 30%
ทั้งนี้ บมจ.ลีซ อิท (LIT) มีบริการทางการเงินแบบครบวงจร เอาใจลูกค้า SMEs ทุกประเภท ทั้งสินเชื่อสัญญาเช่าทางการเงิน (ลิสซิ่ง) สินเชื่อเช่าซื้อ (ไฮ-เพอร์เชส) สินเชื่อแฟคตอริ่ง หรือการรับซื้อลูกหนี้ทางการค้า และสินเชื่อประเภทเทรดและโปรเจคไฟแนนซ์ รวมถึงสินเชื่อเพื่อการออกหนังสือค้ำประกันเข้าประมูลงาน และล่าสุดออกสินเชื่อเพื่อเปิด L/C ซึ่งจับกลุ่มลูกค้าที่ต้องการซื้อสินค้าจากต่างประเทศด้วย พิเศษสุดๆ อนุมัติเร็ว ไม่ต้องใช้หลักทรัพย์ค้ำประกัน